
Monsinjoras Kazimieras Jasėnas (1867-1950), vos pradėjęs dirbti Lietuvoje, buvo paskirtas į Latviją. Ten, be 
sielovados darbų parapijose, pastatęs tris bažnyčias, atliko platų organizacinį bei švietėjišką darbą. Jis Latvijoje 
išvystė lietuvių kultūrinę veiklą, organizavo draugijas, rūpinosi vaikų ir jaunimo švietimu, puoselėjo tautinę savimonę, 
siekė apsaugoti nuo nutautimo. Menotyrininkas K. Jasėnas - pirmasis lietuvis, parašęs „Visuotinę meno istoriją“. 


Įvadas 


Kunigas Kazimieras Jasėnas (1867 09 18 (30) 
— 1950 11 15) - bažnyčių statytojas, meno istorijos 
tyrinėtojas (savo lėšomis išleido 6 monografijas), 
pedagogas, poliglotas, kultūrininkas, visuomeni- 
ninkas, Lietuvių — latvių vienybės draugijos sky- 
riaus pirmininkas (1902-1944), Lietuvių Katalikų 
Jaunimo draugijos „Šviesa“ Mintaujos skyriaus 
pirmininkas (1918-1929), Latvijos Lietuvių Sąjun- 
gos skyriaus pirmininkas (1937-1944), katalikiškos 
veiklos mecenatas, bendradarbiavęs įvairių šalių 
(Lietuvos, Lenkijos, Vokietijos, Latvijos, Rusijos) 
spaudoje.  Tritomė studija „Visuotinė meno 
istorija“ (1923-1937) išgarsino ne tik patį autorių, 
bet ir Lietuvą. Svarbūs ir kiti darbai „Naujovės 
apaštalai“ (1932), „Antonio Allegri del Corre- 
gio“ (1934), „Didžiosios Prancūzų Revoliucijos 
vaizdai“, „Estetikos reikšmė etiniame žmogaus gy- 
venime“ (1935), „Iš meno priešaušrio“(1939), „Sv. 
Klemensas Hofbaueris“ (1940). Tiesa, dvitomės 
„Bažnytinio meno istorijos“ rankraščiai sudegė 
gaisro metu. 

1930m. kun. K.Jasėnui buvo suteiktas 
monsinjoro titulas. Apdovanotas Latvijos Trijų 
žvaigždžių IV laipsnio ordinu (1929) ir Lietuvos 
Didžiojo kunigaikščio Gedimino ordinu (1930). 

Apie K. Jasėną Nepriklausomybės laikais ra- 
šė Alfonsas Vytautas Braziulis (12, p. 442—443; 13, 
p. 3; 14, p. 3; 15, p. 683-684; 16, p. 4; 17, p. 320), 
A. Daugėliškis (21, p. 201—202), J. Daulius (22, 
p. 7), Aleksandras Merkelis (34, p. 3), J. Senkus (49, 
p.2), Ignas Šlapelis (52, p. 5-6), Juozas Tumas — 
Vaižgantas (53, p. 2), A. Vidmantas (60, p. 5), keli 
straipsniai pasirašyti tik inicialais (8, p. 973; 31, 
p. 5) ir net visai be parašo (9, p. 693; 10, p. 2). 

Net ir sovietmečiu jo vardas nebuvo nuty- 
lėtas: jis minimas Mažojoje lietuviškoje tarybinėje 
enciklopedijoje (5, p. 677) bei Lietuviškoje tarybi- 
nėje enciklopedijoje (3, p. 29), apie jį rašė Albinas 
Kazlauskas (28, p. 3; 29, p. 3). 

Išeivijoje jį, kaip bažnyčių statytoją, mini 
Bronius Kviklys (32, p. 196; 33, p. 694-695), jam 

dėmesio skirta ir Lietuvių enciklopedijoje (6, 
p. 320-321). 

Lietuvoje, atkūrus nepriklausomybę, vis dau- 
giau dėmesio susilaukia dvasininkijos atstovai — 
mokslininkai ir kultūrininkai. Tad negalėjo likti 
nuošalyje ir žymus bažnyčių Latvijoje statytojas, 
meno istorijos tyrėjas, visuomenininkas monsinjo- 
ras Kazimieras Jasėnas. Šiam istoriografiniam 
laikotarpiui priklauso nemažo būrio autorių įvairaus 
pobūdžio darbai. Apie jį rašė bei jį ir jo darbus 
minėjo: Asta Bitinaitė (18, p. 3; 19, p. 2), Jovita 
Budzinauskienė (20, p. 122—125), Vytautas Indra- 
šius (24, p. 61), Algimantas Katilius (27, p. 71-74), 
Albinas Kazlauskas (29, p. 2), Paulė Mikelinskaitė 
(35, p. 34-37), Kazys Misius (36, p. 29), Kazimie- 
ras Pūras (39, p. 3; 40, p. 9; 41, p. 2—3; 42, p. 28-29, 
43; 42, p. 5; 44, p. 285-287; 45, p. 12-13; 46, p. 3; 
47, p. 23-26; 48, p.5), Vytautas Vanagas (54, 
p. 126). Apie jo knygą „Visuotinė meno isto- 
rija“ rašyta Maironio jubiliejui skirtame leidinyje 
(23, p. 216; 37, p. 193; 38, p. 688-689; 61, p. 226). 
Apie mons. K.Jasėną žinių randama Panevėžio 
vyskupijos parapijų istorijoje (2, p. 119, 124, 513), 
Lietuvių literatūros enciklopedijoje (4, p. 198-199), 
Visuotinėje lietuvių enciklopedijoje (25, p. 577), 
Latvijos katalikų bažnyčios istorijai skirtoje stu- 
dijoje (7, p. 350). Deramai kun. K. Jasėno darbai 
įvertinti ir Latvijos lietuvių bendruomenės pirmi- 
ninkės bei laikraščio „Lietuvių balsas“ redaktorės 
dr. Jovitos Budzinauskienės knygoje (20, p. 123— 
124). 

2003 m. pirmąkart mons. K. Jasėnas prista- 
tytas mokslinei visuomenei: apie jį skaitytas prane- 
šimas Vilniaus Gedimino technikos universitete 
organizuotoje Mokslo istorikų konferencijoje (su- 
sisteminta istoriografija, apžvelgta jo mokslinė bei 
švietėjiška veikla, įnašas į Lietuvos bei Latvijos 
kultūros istoriją) (55, p. 254—263), vėliau tyrinėtas 
jo architektūrinis palikimas Latvijoje — Tukumo 
bažnyčios statyba (56, p. 141—-149), meno teorijos ir 
praktikos sąsajos (57, p. 223232). 

Be minėtos literatūros, vertingos ir įdomios 
medžiagos rasta Vilniaus universiteto Mokslinės 
bibliotekos Rankraščių skyriuje esančiame Vaiž- 
ganto fonde (1, F. 1-E 100), tai Kauno VDU 
bibliotekos rankraščių rinkinys (Lietuvos visuo- 
menės, mokslo ir kultūros veikėjai). Šiame fonde 
kun. K. Jasėno 1903-1932 metais rašyti laiškai (jų 
45) kan. J. Tumui Vaižgantui (10 iš tų laiškų jau 
publikuoti: 27, p. 71-74). Be to, tame pačiame 
fonde atskiroje byloje yra vienas kun. K. Jasėno 
laiškas ir vienas atvirlaiškis, 1930-1931 m. taip pat 
rašyti kan. J. Tumui (1, F. 384). Mons. K. Jasėno 
laiškai byloja apie „Visuotinės meno isto- 
rijos“ rašymą bei leidybą. 

Minėti autoriai apžvelgė vieną ar kitą dvasi- 
ninko veiklos sritį. Tačiau išsamios studijos, kurioje 
būtų pristatyta mons. K. Jasėno visuomeninė veikla 
dar nėra, juo labiau, kad dvasininkas iš 83 savo 
gyvenimo metų 58 metus dirbo Latvijoje. Pasta- 
ruoju metu vis daugiau dėmesio skiriama lietuvių 
išeivijai, palikusiai ryškų pėdsaką Amerikos (51, 
808 p; 59, p.2-3, 7), Šveicarijos (50, 200 p.), 
Anglijos (11, 408 p.) bei kitų valstybių istorijoje. 
Primenamos asmenybės ir atskleidžiama lietuvių 
politinė, mokslinė bei visuomeninė veikla. Tačiau 
reikia pastebėti, kad kaimyninėje Latvijoje dirbu- 
siems lietuviams dar mažai skirta dėmesio. O jų 
visuomeninė veikla tapo svarbiu faktoriumi, 
stiprinant lietuvio ir Lietuvos valstybės įvaizdį 
visose Pabaltijo valstybėse. 

Darbo tikslas — apžvelgti ir detalizuoti mons. 
Kazimiero Jasėno visuomeninę veiklą. 

Darbo metodai — medžiagos rinkimas, kau- 
pimas, analizė. 

Šaltiniai — minėta literatūra, monsinjoro 
rankraštinis palikimas. 


Biografinė apžvalga 


K. Jasėno visuomeninei veiklai bei jo — dva- 
sininko — pozicijai nemenkos įtakos turėjo gyve- 
nimas Latvijoje ir to meto politinės sąlygos. 

Kazimieras Jasėnas gimė 1867 m. rugsėjo 
18 d. Kyburių parapijos Velžių kaime (Pasvalio r.). 
Mokėsi Kiemėnų pradinėje mokykloje, Mintaujos, 
dabar Jelgavos, klasikinėje gimnazijoje (1877- 
1884), Kauno kunigų seminarijoje (1884-1889). 
Baigęs seminariją su pagyrimu, galėjo tęsti studijas 
Petrapilio dvasinėje akademijoje, tačiau liga bei 
lenkų pozicija sukliudė įgyvendinti svajonę. 

1889 m. K. Jasėnas Saločių šv. Juozapo baž- 
nyčioje pašventintas kunigu buvo paskirtas į 
Tryškių Švč. Trejybės parapiją. Mogiliovo arki- 
vyskupas, pastebėjęs jauno kunigo išprusimą (lais- 
vai mokėjo net devynias kalbas) bei organizacinę 
veiklą, perkelia jį į Latviją. Jis vikaravo Mintaujoje 
(1892m.), klebonavo  Laminių (1893-1896), 

Brunavos (1896-1902) ir Mintaujos (1902-1944) 
parapijose. Per tą laiką pastatė tris bažnyčias: 
Tukume (1893-1896), Brunavoje (1897-1900) ir 
Mintaujoje (1902-1906). 

Taigi monsinjoras K.Jasėnas didesniąją 
gyvenimo dalį gyveno ir dirbo Latvijoje. Tad ga- 
lima pavydėti mūsų kaimynams latviams, kuriems 
teko visa jo sielovadinė, didelė dalis pedagoginės, 
mokslinės, švietėjiškos bei visuomeninės veiklos. 
Tačiau svarbiausia K. Jasėno mokslinė studija „Vi- 
suotinė meno istorija“ skirta Lietuvai ir tėvy- 
nainiams. 

Antrojo pasaulinio karo metu kelios bombos 
nukrito ant Mintaujos bažnyčios ir klebonijos. Kilus 
gaisrui sudegė monsinjoro K.Jasėno sukaupta 
biblioteka, kurią jis buvo žadėjęs padovanoti Kauno 
Vytauto Didžiojo universitetui. Sunaikintos ir kitos 
vertybės: rankraščiai, scenai parašyti veikalai, 
epistoliarinis palikimas, straipsnių iškarpos, daugy- 
bės metų laikraščių ir žurnalų komplektai. 

Palikęs sudegusią kleboniją, mons. K. Jasė- 
nas, būdamas garbaus 77 metų amžiaus, keletą 
dienų praleido fronto apkasuose su kariais, vėliau 
pasitraukė į Rygą, kur jį priglaudė vyskupas Jozefas 
Rancanas. Netrukus iš Rygos jis persikėlė į Liepoją. 
Čia 1950 lapkričio 15 d. monsinjoras Kazimieras 
Jasėnas mirė. Palaidotas senosiose Liepojos 
kapinėse. 


Visuomeninė veikla Latvijoje 


Būsimasis monsinjoras Kazimieras Jasėnas 
augo ir brendo sunkiu carinės priespaudos laiku, 
išsiugdęs meilę ir pagarbą gimtajai kalbai, rūpestį 
tautos išliktimi, siekį pagerinti vargingųjų padėtį. 
Kaip jau minėta, dvasininkas iš 83 savo gyvenimo 
metų 58 metus dirbo Latvijoje, palikdamas čia 
ryškų lietuvybės pėdsaką, atsiskleidusį visuo- 
meninėje veikloje. 

Be minėtų bažnyčių statybų, dvasininkas 
vykdė plačią sielovadinę veiklą parapijose, vaikus 
mokė tikybos. Be to, Kazimieras Jasėnas išgarsėjo 
plačia visuomenine darbuote. Čia išskiriamos orga- 
nizacinės bei švietėjiškos veiklos kryptis, kurios 
buvo nukreiptos bendrai lietuvių ir latvių jaunimo ir 
suaugusiųjų veiklai, dvasingumo, kultūros ir tautiš- 
kumo, tolerancijos tarp įvairiataučių parapijiečių 
ugdymui. 

Pirmojo pasaulinio karo metais Latvijoje ėmė 
veikti Lietuvių katalikų jaunimo draugija „Šviesa“, 
kurios Mintaujos skyriui vadovauti ėmėsi kun. 
K. Jasėnas. Draugija telkė susipratusius ir tautiškai 
nusiteikusius lietuvius, rūpinosi jų švietimo reika- 
lais, įsteigė biblioteką-skaityklą, ruošė konferen- 
cijas, tautiškus liaudiškus vakarus, organizavo 
ekskursijas, talkino chorui (vadovas — Mintaujos 
bažnyčios vargonininkas Jonas  Krašauskas). 


Dirbdamas Jelgavoje, K. Jasėnas rūpinosi lietuvišku 
vaikų darželiu, ieškodavo galimybių vasaros metu 
jiems suorganizuoti stovyklas ne tik Latvijoje, bet ir 
Lietuvoje. Tačiau K.Jasėnas nebuvo patenkintas 
lietuviškų organizacijų veikla — jis troško, kad ji 
būtų Žymiai aktyvesnė. 

Todėl 1937 m. mons. K. Jasėnas suvienijo 
Jelgavoje veikusias tris lietuvių draugijas: sporto 
draugiją „Vytis“, tautiniais tikslais įkurtą draugiją 
„Zemgalė“ (vienijo ne tik jaunimą, bet ir visus 
susipratusius lietuvius) bei Lietuvių katalikų jau- 
nimo draugiją „Šviesa“. Jo iniciatyva buvo sukvies- 
ti visų draugijų valdybų nariai, kad būtų galutinai 
išspręstas susivienijimo klausimas. „Šviesa“ nutarė 
savo skyrius likviduoti ir įkurti Latvijos lietuvių 
sąjungos skyrių, kurio pirmininku buvo išrinktas 
K. Jasėnas. Šias pareigas jis ėjo septynerius metus 
(1937-1944). 

Monsinjoras K. Jasėnas rūpinosi ir lietuviš- 
kuoju neprofesionaliu (klojimo) teatru. Trūkstant 
lietuviškų pjesių, rašyti ėmėsi pats. Parašė tris 
pjeses: „Birutės duktė“, „Kaimo gražuolė“ ir „Jinai 
atsirado“. Jos susilaukė visuotino dėmesio: buvo 
mėgstamos, tad dažnai statomos kaimuose ir 
miesteliuose vietinių kultūros darbuotojų (25, p. 79). 

Be jau minėtos Latvijos lietuvių sąjungos, 
K. Jasėnas bendrai veiklai subūrė lietuvius ir latvius 
į Lietuvių ir latvių vienybės draugiją ir net 42 metus 
(1902-1944) buvo jos pirmininkas. 

Po Pirmojo pasaulinio karo Mintaujoje vyko 
intensyvus lietuvių kultūrinis gyvenimas, tačiau 
kilo lietuvių nutautėjimo grėsmė. Todėl kun. K. Ja- 
sėnas visomis išgalėmis stengėsi šį procesą stabdyti, 
stiprinti lietuvių tautinį sąmoningumą. Jau 1921 m. 
Mintaujoje kun. K. Jasėno rūpesčiu ir iniciatyva 
buvo įsteigta pirmoji lietuviška mokykla, turėjusi 
74 mokinius (veikė iki Antrojo pasaulinio karo). 

Mintaujos gimnazijoje ir mokytojų institute 
kun. K. Jasėnas dėstė vokiečių, prancūzų ir lotynų 
kalbas. Latvijoje, trūkstant lietuvių kalbos specia- 
listų, kun. K. Jasėnas šią discipliną dėstė Rygos 
universitete bei Rygos lietuvių gimnazijoje. Minint 
Lietuvos nepriklausomybės 12 metines, 1930 m. 
vasario 16 d. Mintaujoje ant Academia Petrina 
pastato, kur buvo įsikūrusi klasikinė gimnazija, kun. 
K. Jasėno rūpesčiu ir direktoriaus Janio Lapinio 
pastangomis klasikinėje gimnazijoje įvedamas ir 
lietuvių kalbos bei literatūros dalykas. 1930 m. 
Lietuvos Respublikos prezidentas Antanas Smetona, 
įvertindamas ilgametį ir vaisingą dviejų latvių ir 
lietuvių darbuotojų, Mintaujos klasikinės gimna- 
„zijos direktoriaus ir tos pačios gimnazijos pedagogo 
monsinjoro K. Jasėno nuopelnus mokslo srityje ir 
broliškų tautų įvairiapusių ryšių plėtrą, juos apdo- 
vanojo Lietuvos Didžiojo kunigaikščio Gedimino 
III laipsnio ordinais (24, p. 577). Kun. K. Jasėnui 

minint 40 metų sielovadinio darbo sukaktį, 1929 m. 
Romos katalikų bažnyčios Popiežius Pijus XI jam 
suteikė monsinjoro titulą. Tais pačiais metais Latvi- 
jos Respublikos vyriausybė, įvertindama visuome- 
ninę veiklą latvių ir lietuvių tautų labui, apdovanojo 
jį Trijų žvaigždžių IV laipsnio ordinu. Bažnytinė 
vyresnybė, įvertindama sielovadinę veiklą, pakėlė jį 
Rygos arkivyskupijos kapitulos prelatu. Įdomu dar 
ir tai, kad jis buvo vienas realiausių kandidatų ir į 
Latvijos vyskupus. 

Mons. K. Jasėnas buvo ir aktyvus visuome- 
ninių, jubiliejinių renginių svečias bei dalyvis. Pvz., 
1937 m. kovo 20 d. Rygos meno muziejuje buvo 
atidaryta Lietuvos meno paroda. Atidaryme kartu 
su Latvijos Respublikos prezidentu dr. Karlu Ulma- 
niu dalyvavo Jelgavos klebonas kun. K. Jasėnas. 

Ryški K. Jasėno žurnalistinė veikla. Rašyti į 
spaudą kun. K. Jasėnas pradėjo lenkiškai, nuo 
1893 m. buvo Peterburgo lenkų savaitraščio Kraj 
nuolatinis korespondentas, rašė į „Tėvynės sargą“, 
bendradarbiavo „Lietuvių laikraštyje“, „Šaltinyje“, 
„Vienybėje“, „Rygos garse“, o nepriklausomybės 
metais publikacijas meno klausimais spausdina 
„Židinyje“, „Vaire“ ir kitur. Pažymėtina, kad spau- 
dos draudimo metais K. Jasėnas platino draudžiamą 
lietuvišką spaudą. 

K. Jasėnas švietėjišką veiklą plėtojo rašyda- 
mas bei versdamas iš lenkų, vokiečių, latvių bei 
rusų kalbų populiarius dvasinio bei tautinio 
pobūdžio veikalus į lenkų bei lietuvių kalbas. Pvz., 
iš vokiečių į lenkų kalbą išvertė Manteuffelio 
veikalą Z dziejėw Kosciola w Inflantach i Kurlandii. 
Lietuvių kalba parašė, o vėliau į latvių kalbą išvertė 
knygą apie Kuršo globėją, Zemgalės katalikų 
dvasinio gyvenimo įkvėpėją Klemensą Hofbauerį. 
1915 m. išleido pirmą stambios apimties lietuvišką 
knyga „Lietuviams katalikams svetur“, kuri, kaip ir 
autoriaus lėšomis. Minėtas darbas — savotiškas va- 
dovas lietuviams, gyvenantiems užsienyje, 3000 
egzempliorių tiražu išspausdintas Rygoje. Tais 
pačiais metais išleido brošiūrą vokiečių kalba Der 
Weltkrieg und Litauen. Knygos tiražas siekė 5000 
egzempliorių. Leidinys platintas tarp vokiečių 
kareivių kaip informacinė-pažintinė medžiaga apie 
Lietuvą. Tą knygą kun. K. Jasėną paskatino para- 
šyti vokiečių kariuomenės karo kapelionai, okupa- 
cijos metais paties K. Jasėno apgyvendinti Jelgavos 
klebonijoje. Knygoje autorius supažindina skaity- 
toją su Lietuvos istorija, kultūra, dabartimi, moko 
tinkamai elgtis svečioje šalyje, turinčioje senas 
istorines bei kultūrines tradicijas, susijusias ir su 
Vokietija. 

K. Jasėnas latvių ir lietuvių kalbomis išleido 
knygą „Pamokinimai jaunuomenei“, latvių kalba 
„Senoji Jelgavos katalikų bažnyčia“. Minėtina 

K. Jasėno knyga: „Naujovės apaštalai“ (1932, 
pirmojoje dalyje kalbama apie Prancūzijos didžiąją 
revoliuciją, antroji dalis skirta aptarti kun. Henriko 
de Firmont ir šv. Klemenso Hofbauer asmenybėms), 
monografija apie italų dailininką „Antonio Allegri 
Da Corregio“ (1934, skiriama 400 m. dailininko 
mirties sukakties proga), gana plati monografija „Iš 
meno priešaušrio“ (1939). 

Monsinjoro darbų svarbą liudija ir tai, kad jo 
veikla neišnyko — turi tąsą: po pusšimčio metų, 
1989 m. Jelgavoje atkurta lietuvių draugija „Vy- 
tis“ ir šeštadieninė lietuviška mokykla, o 1994 m. 
pradėjo veikti lietuvių kalbos draugų klubas 
„Ratelis“ (vadovė pedagogė Janina Skarulienė). 

Mons. Kazimieras Jasėnas savo darbais 
Latvijoje garsino lietuvio ir Lietuvos vardą. Šią jo 
veiklą galima palyginti su pirmosios lietuvių išeivių 
bangos darbais Amerikoje: prie parapijų kuriamos 
mokyklos, lietuviai buriami į įvairias organizacijas, 
statomos bažnyčios (daugiausia parapijiečių ini- 
ciatyva, jų surinktomis lėšomis). Taip siekta išlikti: 
tapti materialiai nepriklausomais ir neprarasti 
tautinio identiteto (59, p. 2-3, 7). Tokiu principu 
vadovaudamasis, Latvijoje darbavosi ir K. Jasėnas. 

Monsinjoro rūpinimąsi bažnyčių statyba ne 
tėvynėje, o kaimyninėje valstybėje Latvijoje, gali- 
ma palyginti ir su Graikų apeigų katalikų dvasi- 
ninko ukrainiečio dvigubo daktaro (teologijos ir 
istorijos mokslų) Dimitrijaus Blažejovskio darbais 
taip pat ne Ukrainoje, o Amerikoje. Čia jis pastatė 
tris bažnyčias (Hiūstone, Omahoje ir Denveryje), 
kitus statinius, reikalingus parapijoms (58, p. 4, 12). 

Jau buvo užsiminta, kad mons. K. Jasėnas 
savo mokslo darbus — meno istorijas bei kitas kny- 
gas — leido asmeninėms lėšomis (tam aukojo savo 
atlyginimą už pedagoginę veiklą, kitas pajamas, o 
taip pat retkarčiais iš mecenatų gautas lėšas). Tokio 
paties principo laikėsi ir jau minėtas mokslininkas — 
dvasininkas D. Blažejovskis (58, p. 4, 12). Ir kiek- 
vienas jų, bei daugelis kitų panašių asmenybių, 
savo pasiaukojama veikla saugojo tautiečius nuo 
gresiamo tautinio pavojaus gyvenant kitoje valsty- 
bėje. Kartu mons. K. Jasėnas formavo pozityvų 
lietuvio įvaizdį Latvijoje, o tai buvo nemažas įnašas, 
stiprinant Lietuvos valstybę. 


Išvados 


1. Mons. Kazimieras Jasėnas iš 83 savo gyvenimo 
metų 58 metus dirbo Latvijoje. 
2. K. Jasėnas — lietuvis dvasininkas — bažnyčių 
statytojas Latvijoje: 
a) Tukume (1893-1896), 
b) Brunavoje (1897-1900), 
c) Mintaujoje (1902-1906). 
3. Meno istorikas mons. K. Jasėnas — pirmasis 
lietuvis — „Visuotinės meno istorijos“ autorius. 

4. Visuomeninėje veikloje išryškėjo organizacinė 
ir švietėjiška kryptys. 

5. K. Jasėnas rūpinosi lietuvių, gyvenusių Latvi- 
joje, tautine išliktimi, sąmoningumu, jų švie- 
timu, kultūra: 


d) Mintaujoje 192lm. įsteigė pirmąją 
lietuvišką mokyklą, 

e) įsteigė biblioteką — skaityklą, 

f) ruošė konferencijas, 

g) organizavo tautiškus liaudiškus vakarus, 

h) organizavo ekskursijas ne tik po Latviją, 
bet ir po Lietuvą, 

i) bendradarbiavo spaudoje, rašydamas reli- 


ginėmis, kultūrinėmis bei švietėjiškomis 
temomis 

6. K. Jasėno — dvasininko, mokslininko ir visuo- 
menininko — veikla sulaukė Bažnyčios, Latvijos 
bei Lietuvos vyriausybių įvertinimo ir apdova- 
nojimo. 

7. Mons. K. Jasėno visuomeninė veikla formavo 
pozityvų lietuvio įvaizdį ir stiprino Lietuvos 
valstybę. 

8. Mons. K.Jasėnas — ryški Nepriklausomos 
Lietuvos asmenybė, keliama iš užmaršties. 

ART CRITIC KAZIMIERAS JASĖNAS: HIS PUBLIC ACTIVITY 
Justas Jasėnas, Aldona Vasiliauskienė 
Summary 


Priest Kazimieras Jasėnas (1867-09-18 (30)-1950-11-15) was a builder of churches, researcher of art history (he 
subsidized the publication of 6 monographs), pedagoguc, polyglot and public activist. He chaired the Department of the 
Society of Lithuanian-Latvian Unity (1902-1944), the Mintauja department of the Lithuanian Catholic Youth Society 
“Šviesa" (The Light) (1918-1929) and the Department of Latvian-Lithuanian Union (1937-1944). He sponsored 
Catholic activities and contributed to the press of different countries (Lithuania, Poland, Germany, Latvia, and Russia). 
As an art critic, Kazimieras Jasėnas was the first Lithuanian author of “Visuotinė meno istorija" (The World Art History) 
(1923-1937). This three volume study made the author and Lithuania well known. His other works are of considerable 
importance too: “Naujovės apaštalai" (The Apostles of Innovation) (1932), “Antonio Allegri del Correggio" (Antonio 
Allegri del Correggio) (1934), “Didžiosios Prancūzijos revoliucijos vaizdai" (Scenes of the Great French Revolution), 
“Estetikos reikšmė etiniame žmogaus gyvenime“ (The Importance of Aesthetics in the Ethical Human Life) (1935), “Iš 
meno priešaušrio" (On the Early Dawn of Art) (1939), “Šv, Klemensas Hofbaueris* (St. Clemense Hofbauer) (1940). 
Attention is drawn to the fact that the manuscripts of a two-volume “Bažnytinio meno istorija" (The History of Church 
Art) were lost in fire. 

Hard times of the tsarist oppression during which the future monsignor Kazimieras Jasėnas was raised and 
matured formed his love and respect for his mother tongue, his concern for the survival of the nation and his striving for 
better conditions of the poor. For 58 years out of 83 years of his life he resided and worked in Latvia. Alongside his 
pastoral work in various parishes he built three churches: in Tukume (1893-1896), Brunava (1897-1900) and Mintauja 
(1902-1906). Apart from this activity he accomplished extensive organizational and educational work: he spread out 
Lithuanian cultural activity in Latvia, set up societies, took care of the education of the young, nurtured national identity 
and made efforts to resist assimilation. His public activity was aimed at uniting Lithuanians for common work and 
teaching them how to maintain diplomatic cooperation not only with Latvians but also with people of other nationalities 
residing in Latvia. ' 

It is not accidental that this priest's pastoral, scientific and educational activity received recognition: in 1930 
priest K. Jasėnas was granted the title of monsignor, in 1929 he was awarded Latvias fourth class three stars order and 
in 1930 he was decorated with the order of the Lithuanian Grand Duke Gediminas. 

Key words: priest Kazimieras Jasėnas, Lithuanian Catholic Youth Sodiety, art critic. 

